《登石伞峰》
唐代·陈谏

贤相昔未遇，耶溪藏卧龙。宛然东山居，已韵西林钟。

仲氏亦遐旷，尔来习高踪。杨公偶閒暇，中贵同游从。

曲渚拥驺驭，回潭转艨艟。既登寅缘岸，遂践岧峣峰。

径侧萦巨石，磴危攀茂松。伞开自罗列，笥闭谁箴封？

迥立霄汉表，俯看严嶂重。远村暮杳杳，秋海晴溶溶。

染翰纪胜绝，飞觞畅心胸。仍闻待新月，归棹何从容。

作者简介：陈谏，河中少尹，因参与永贞革新失败，贬台州司马，再贬循州刺史，终于贬所。元和十五年（八二o）韩愈所撰唐南海神庙碑为其所书。《唐书王伾传》、《集古录》